
Екскурзия до град Русе


На 21 юни 2008 година членовете на клуб на хората с увреждания и пенсионера при ЖК Дружба с организатор Надка Павлова посетиха гр. Русе. Въпреки разстоянието от 150 километра времето мина неусетно в песни, шеги и обсъждане на това, което ще се види в „малката Виена”. 

Град Русе е петият по големина град в България, център на едноименната община и област. Той е най-голямото българско речно пристанище на река Дунав, силно развит икономически район. В непосредствена близост на града се намира „Моста на дружбата”, който свързва България със северната ни съседка Румъния и е най-краткия път до румънската столица.
С голямо удоволствие посетихме и разгледахме „Пантеона на Възрож-денците”, къщата-музей на баба Тонка Обретенова и тази на Захари Стоянов. В пантеона са положени костите на българските възрожденци отдали живота си за добруването на България. В музея на транспорта, който също посетихме са запазени железопътни експонати от времето на създаването на българските железници. Там се намира и локомотива управляван от цар Борис III. Парковете и градините в целия град го правят много красив и привлекателен.



      


На връщане от гр. Русе посетихме скални манастири. Това са Ивановите скални манастири край едноименното село Иваново, община Русе, както и край село Басарбово.

Надка Павлова, организатор клуб на инвалида и пенсионера, ЖК Дружба
Скален манастир“Св. Димитър Басарбовски”

Басарбовският манастир се намира в каньоновидната долина на река Лом, на 15 км от Русе, близо до село Басарбово. Това е единственият действащ мъжки скален манастир в България. Включва около триста скални помещения, четиридесет от които са били църкви. Монаси отшелници обитавали тези усамотени места след XII век. През XV век манастира бил изоставен. Възстановен е много по-късно, през 1937 г. от монах Хрисант. 

Легендата разказва, че в манастира прекарва целия си живот свети Димитрий Басарбовски. Мощите на преподобният отец се пазят в Катедралата “Св.Св. Константин и Елена” в Букурещ.

Ивановските скални църкви се намират на 18 км. южно от град Русе. Отличават се от другите запазени скални манастирски комплекси в България с добре запазените си стенописи. За разлика от традиционните манастири, които се състоят от 1–2 църкви, монашеска и стопанска части, в Иваново има разклонена мрежа от малки скални църкви, параклиси и килии, издълбани на различна височина в скалите на живописния каньон на река Русенски Лом и свързани с пътеки и скални стълби. Църквите при Иваново са неделима част от стотиците средновековни скални църкви, манастири, скитове и отделни отшелнически килии, които през периода Х-ХІV век превръщат долината на река Русенски Лом и нейните притоци в прочуто българско духовно средище.
Целеви помощи за отопление 

Месечният размер на целевата помощ за отопление за отоплителния сезон 2008 – 2009 г. бе определен със заповед на министъра на труда и социалната политика – 56,50 лева. Това е левовата равностойност на 350 кВтч електроенергия, от които 250 кВтч дневна и 100 кВтч нощна електроенергия. Заповедта влиза в сила от 1 юли 2008 г., откогато започна и приемът на молби-декларации в дирекциите „Социално подпомагане”, чийто краен срок е 31 октомври 2008 г. Според промените в Наредба №5 за условията и реда за отпускане на целеви помощи за отопление целевата помощ за отопление ще се отпуска за период от 5 месеца авансово и еднократно за целия отоплителен сезон, което означава, че правоимащите ще получат 282,50 лева. Парите може да се получават на каса, а по желание на лицата, отразено в молба-декларацията, те може да се превеждат по банков път в посочена от тях сметка.

Право на помощта, както и досега, ще имат лицата и семействата, чийто средномесечен доход за предходните шест месеца преди месеца на подаване на молбата-декларация е по-нисък от диференцирания минимален доход за отопление и отговарят на условията на чл. 10 и 11 от Правилника за прилагане на Закона за социално подпомагане.

Повече от 62% от възрастните хора ще получават по-високи пенсии след преизчисляването им от 1 октомври 2008 г

Това става ясно от обсъдените от социалните партньори промени в Кодекса за социално осигуряване. Проектът на закон за изменение и допълнение на Кодекса беше разгледан на заседание на Националния съвет за тристранно сътрудничество с участието на министъра на труда и социалната политика Емилия Масларова.

Според новия механизъм пенсиите, отпуснати до 31 декември 2007 г., ще се преизчисляват от 1 октомври 2008 г. като определеният индивидуален коефициент на лицето към 1 октомври 2008 г. се умножи по средномесечния осигурителен доход за страната за 2007 г. – 398,17 лв. Преизчисляването ще се извършва, само ако това е по-благоприятно за всеки един човек. Според изчисленията на МТСП и НОИ, прилагането на новия механизъм ще доведе до увеличаване на пенсиите на 62,6% от възрастните хора, а за останалите ще се запази досегашният размер.

Надзорният съвет на Националния осигурителен институт прие проект на Закон за изменение и допълнение на Кодекса за социално осигуряване. Основните промени се отнасят до:

1. Преизчисляване на всички пенсии, отпуснати до 31 декември 2007 г. със средния осигурителен доход от 2007 г. / 398,17 лв./.Очаква се увеличение да получат пенсиите около 1,1 млн. пенсионери с пенсии, основно отпуснати до 2000 г. включително. Ако това преизчисление води до намаляване се запазва старият размер на пенсията - действащ към 30 септември 2008 г., с което се гарантира, че нито една пенсия няма да се намали. възрастните  хора ще получат около 18 лв. допълнително към сегашните си пенсии. За изплащането им  държавата ще осигури 100 млн.лева. 

2. От 1 януари 2009 г. като осигурител във фонд “Пенсии” ще участва и държавата с 12 на сто осигурителна вноска срещу 10 на сто - за работодателя и 8 на сто - за осигуреното лице;

3. Създават се разпоредби, които дават възможност да се осъществява контрол от страна на НАП и НОИ и да се налагат административни санкции при констатиране на неподаване в законоустановения срок на декларации за регистъра на осигурените лица и непредставяне на болничните листове в НОИ.

На заседанието се прие и отчетът за изпълнение на Закона за бюджета на държавното обществено осигуряване за 2007 г. и отчета за Учителския пенсионен фонд. 

Продукти от интервенционните запаси на ЕС се раздават от БЧК по списъци на АСП

Разплащателната агенция, съвместно с Български червен кръст започна реалното изпълнение на европейската програма «Раздаване на храни от интервенционните запаси на ЕС на социално слаби лица», от която ще се възползват 365 877 души. Бенефициентите по програмата са определени с Наредба №18 на Министерството на земеделието, Министерството на здравеопазването и Министерството на труда и социалната политика. По цитираната наредба ангажиментът на МТСП и специално на Агенцията за социално подпомагане е само изготвянето и подаването към Разплащателната агенция на списъците с правоимащите лица, а именно лицата, получили енергийни помощи от държавата за отоплителния сезон 2006/2007 г.

Програмата се прилага от Разплащателната агенция, като получените продукти се предоставят чрез нея на благотворителни организации, които ги раздават на социално слаби граждани. В България цялостната организация по определянето на вида, количеството хранителни продукти и тяхното предоставяне се извършва от структурите на Българския червен кръст.У нас в общините в цялата страна са разкрити общо 272 пункта на БЧК, от които нуждаещите се ще получават по 4 кг. брашно. Доставките ще се осъществят  на три транша. Първият се реализира до 04.07.2008 г. Вторият транш ще протече през периода от 11.08.2008 г. до 10.09.2008г., а третият – от 17.11.2008 г. – 28.11.2008 г.

Към предоставените от АСП списъци не могат да бъдат добавяни нови лица, а починалите не могат да бъдат заменяни. Българският червен кръст, под стриктния контрол на Разплащателната агенция и на представители на Европейската комисия ще разпредели хранителните продукти. От своя страна експерти от РИОКОЗ ще следят за качеството и безопасността на продуктите. Общата стойност на закупеното брашно възлиза на около 4 млн. лв. В момента в Разплащателната агенция тече процедура по Закона за обществените поръчки за избор на оператор за доставка на ориз. Разпределянето на храни от интервенционните запаси на Европейския съюз е социална и подкрепяща пазара мярка, която позволява изкупуването на продукти, появили се вследствие свръхпроизводство и вкарването им в интервенционни складове. Ежегодно страните членки на ЕС обявяват видовете стоки и количествата, които се съхраняват в тези складове и всяка страна членка има право да кандидатства за тях. Програмата се прилага от Разплащателната агенция и се финансира от Европейския фонд за гарантиране на земеделието. Получените продукти, предимно земеделски, се предоставят чрез Агенцията на благотворителни организации, които ги раздават на социално слаби граждани. Разплащателната агенция вече заяви пред ЕК желание да участва в благотворителната програма и през 2009 г. Българите в неравностойно положение през следващата година ще получават не само брашно, захар и ориз, но и макарони и сухо мляко. Досега чрез тази програма са подпомогнати над 7 милиона души от 15 страни членки на ЕС. От 2008 година тя се прилага и в България.

За гр. Плевен пункта за раздаване на храните се намира в стола на училище „Петър Берон”  в жк Сторгозия.

Правителството обмисля помощи за социално слабите във връзка с повишението на цената на  водата 
Правителството обмисля социално слабите да получават помощи заради поскъпването на водата в  рамките на 2,8 кубически метра месечно на човек от следващата година. Това съобщиха от  министерството на регионалното развитие и благоустройството, останалата част от населението  обаче трябва да си плаща сметките. Подготвя се нов закон за водите, в който за неплатени  сметки се предвиждат строги санкции. Въпреки че се очаква от 1-ви август водата да поскъпне  средно за страната с около 12 на сто, ВиК-дружествата обявиха, че увеличението на цените не  е достатъчно, тъй като няма да имат средства за инвестиции и подмяна на съоръжения, а това  ще се отрази негативно на качеството на В и К-услугите.

НАЦИОНАЛНА КАМПАНИЯ "БЪЛГАРСКИТЕ СИМВОЛИ"

Целта на националната кампания „Българските символи“ е да се изберат символите на страната ни, които да ни представят пред Европа и света. Кампанията се проведе на три етапа като символите бяха обявени през януари 2008 г.след предварително избиране. Всеки българин можеше да се включи в предварителния избор за символ на България, с който да бъде разпознавана и популярна страната ни в Европа и света. Всеки можеше да даде своето предложение за символ в три категории – Природни забележителности, Културно и историческо наследство и Храни и напитки. "Става дума за нестандартно допитване до хората, при което те да изберат най-българското, най-гордото, най-нашето творение. Това, с което сме съизмерими с Лувъра, Стоунхейндж, тангото, сиестата, матрьошките и още и още... Гласуването се проведе на Интернет страницата infobulgaria.info. Достъпът до Интернет портала е безплатен. Безплатно можеше да се гласува и чрез всички поделения на “Български пощи” в цялата страна, чрез специални талони, които се разпространяваха там . Богата информация за кампанията и данни за гласуването имаше редовно в печатните и електронни медии.

Кампанията се проведе в три основни етапа. Първият етап бе до 31 август2007, дотогава всички българи можеха да изпратят своите предложения за символи на България. Този етап включва и създаване на инициативен комитет за управление и контролиране на инициативата. Вторият етап предлагаше възможност за гласуване за символите, което продължи до 24 декември 2007 г. След обработка на окончателните данни от инициативния комитет се определи лидерът и неговите подгласници. По време на третия етап се обяви финалистът и неговите подгласници, което стана през втората половина на месец януари 2008 г. Избраните символи ще станат визитната картичка на България пред Европа и света и ще се включат в рекламните кампании на държавата ни на международни форуми за утвърждаване на успешния й имидж. 

РЕЗУЛТАТИ

За избора на БЪЛГАРСКИ СИМВОЛ гласуваха 1 058 473 българи. 

1. Българската роза и розово масло  10.16% 

2. Исторически хълм Царевец  15.03% 

3. Кирилицата  21.96% 

4. Мадарски конник  25.44% 

5. Рилски манастир  8.95% 

Глобалният символ ще бъде и знак на първата българска евромонета!

На всички символи, на тези, които достигнаха до емблематичната петица и другите, които събраха не малко гласове ще бъде дадена достойна трибуна. 

Със стойностния си избор българите доказаха, че:Можем да бъдем обединени от патриотична кауза! , Имаме необходимост от положителни новини! , Ценим културното наследство на България! 

КАМПАНИЯ БЪЛГАРСКИТЕ СИМВОЛИ ПРОДЪЛЖАВА!

Гласувайте за останалите категории:Природни забележителности ,Храни и напитки, Символ на моя роден край, Символ на столицата 

Популярното сред някои продавачи суеверие, че клиентите предпочитат цени, завършващи на деветки, беше потвърдено от научни експерименти. Опитите са проведени във френски ресторант като са изследвани продажбите на втората най-популярна пица в менюто на ресторанта. 

През първите две седмици, цените на всички продукти в ресторанта са завършвали на 0. След понижаването на цената на пицата с 0.01 Евро (до 7.99 Евро), търсенето й се е увеличило с близо 15% и тя достигнала първото място. Близо половината посетители са я предпочели през този период. През следващите дни всички пици били с цени, завършващи на 0.99 и лишената от окултното си преимущество пица се върнала към предишното ниво на търсене.
Съставители: инж. Румен Петков

Гена Дочева
Владимир Петков
За контакти: тел. 835852;0888 033046
Разпространява се БЕЗПЛАТНО
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ            ПЛЕВЕН       август 2008

